**La Biblioteca Popular**

(“Patria”, 11/3/1929)

Felicitem-nos de tenir una Biblioteca Popular. Era, tanmateix, incomprensible que una ciutat com la nostra, de més de 30.000 habitants, no pogués exhibir cap biblioteca pública que tingués una mica de ???: la de l’Ajuntament, tan pobra, feia pena de mirar.

Ara, doncs, comptem a Manresa amb una Biblioteca d’uns 5.000 exemplars entre els quals figura tot el més sobresortint de cada ram. Amb el temps, la col·lecció de llibres es completarà d’una manera que cap llacuna important no sigui ja possible en les branques essencials de la cultura allí representada. I els manresans, aleshores, podrem dir amb orgull que comptem amb un mitjà eficacíssim per a la nostra formació intel·lectual.

Saludem la inauguració de la Biblioteca Popular de Manresa amb un clam d’al·leluia. I alabem, sense reserves de cap mena, la seva instal·lació, verament notable, com també el bon gust amb què aquesta instal·lació s’és realitzada.

Voldríem, però, fer una petició: que els lectors per als quals ha de servir en definitiva la Biblioteca Popular poguessin aportar-hi també llurs iniciatives i dir els títols de les obres que desitjarien veure figurar en aquells prestatges, a més a més de les que ja hi ha actualment. Cal escoltar, en aquets casos, el parer dels lectors, el qual pot resultar sempre d’un interès positiu: no vol pas dir això que les insinuacions del públic hom hagi de seguir-les al peu de la lletra.

Una altra petició, encara, ens volem permetre: que en lloc de tancar-se la Biblioteca els dies feiners a les vuit del vespre es tanqués a les nou, puix hi ha molts obrers que pleguen del treball a les vuit i no poden, per tant, anar-hi més que els dies de festa. A més, cal tenir en compte que per anar a la Biblioteca, des d’alguns indrets de la ciutat, cal fer un quart de camí. Si es prorrogués l’horari en la forma que diem, ço és, de tancar la Biblioteca una hora més tard, podria retardar-se també una hora l’obertura i així les bibliotecàries no haurien de sofrir cap perjudici: el que perdrien per un cantó ho recuperarien per l’altre.

Creiem que són molts els obrers que veurien amb gust aquesta modificació.

**F. R.**